Operasie ‘Blood Orange’ maak ‘geldwassers’ bymekaar(Argieffoto: SA Polisie/Facebook) Die polisie het in ŉ operasie met die kodenaam Blood Orange verskeie verdagtes vir beweerde geldwassery in hegtenis geneem en beslag gelê op verskeie items wat vir die verwerking van renosterhoring gebruik word. Nege verdagtes, tussen 22 en 61 jaar oud, is in onder meer Mpumalanga, Gauteng en Limpopo aangekeer in ŉ gesamentlike operasie tussen die Valke se eenheid vir ernstige korrupsie, die eenheid vir ernstige handelsmisdaad, georganiseerde misdaad, die taktiese reaksiespan en die plaaslike kriminele rekordsentrum. Hulle het Vrydag in die vroeë oggendure op verskillende plekke toegeslaan, sê kapt. Dineo Lucy Sekgotodi, woordvoerder van die Valke in Mpumalanga. Die inhegtenisnemings is gedoen ná ŉ omvattende ondersoek wat die verdagtes se finansiële bedrywighede ingesluit het. KPMG het die finansiële ondersoek behartig van hoe die geld in die verdagtes se bankrekeninge beland het. Die twee hoofverdagtes is in April vanjaar ook in hegtenis geneem en aangekla van korrupsie, geldwassery en bedrog wat met die smokkel van wildlewe verband hou. Die twee het glo taktiese inligting aan renosterstroperysindikate gegee in ruil vir groot bedrae geld wat dan na bewering in hul familielede se rekeninge inbetaal is. Dit is dié familielede wat nou ook aangekeer is. Die twee hoofverdagtes is Chikwa Daniel Maluleke (60) en Solly Ubisi (46), albei voormalige veldwagters op Skukuza. Hulle is destyds op borgtog vrygelaat en moet weer Woensdag in die hof op Bosbokrand verskyn. Lede van die Valke in Gauteng, die taktiese operasionele span (TOMS), die honde-eenheid en amptenare van die departement van bosbou, visserye en omgewing het in die gesamentlike operasies ook op ŉ perseel in Primrose toegeslaan. Hier het hulle ŉ Volvo, met ŉ versteekte kompartement deursoek en ŉ sportsak gevind met wat lyk soos skaafsels van renosterhoring. Daar is beslag gelê op die voertuig. ŉ Klein kamertjie langs die motorhuis is ook ontdek. Dit is vermoedelik gebruik vir die verwerking van renosterhoring en ŉ bandsaag, skale, slypmasjienskywe en ŉ handskandeerder, wat gereeld gebruik word om na mikroskyfies te soek, is gevind. Die polisie het ook beslag gelê op verskeie finansiële dokumente en elektroniese toestelle wat nou verder ontleed sal word, sê Sekgotodi. Die soektog na nog twee verdagtes duur voort.